Forslag til Europa-Parlamentets og Rådets direktiv om ændring af Rådets direktiv 97/12/EF af 17. marts 1997 om ændring og ajouføring af direktiv 64/432/EØF om veterinærpolitimæssige problemer ved handel inden for Fællesskabet med kvæg og svin (98/C 217/07) KOM(1998) 338 endelig udg. - 98/0194(COD)

(Forelagt af Kommissionen den 2. juni 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43 og 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til proceduren i traktatens artikel 189 B, og

ud fra følgende betragtninger:

Idet bestemmelserne verdrørende handel med kvæg og svin har indflydelse på forebyggelse af sygdomme hos menneske, dyresygdomme og det indre markeds virke anvendes traktatens artikler 100 A og 43 som juridisk grundlag;

med udstedelsen af Rådets direktiv 97/12/EF om ændring og ajourføring af direktiv 64/432/EØF om veterinærpolitimæssige problemer ved handel inden for Fællesskabet med kvæg og svin (1) blev der skabt et forbedret retsgrundlag for gennemførelse af foranstaltninger til forebyggelse af spredning af dyresygdomme via handel med levende kvæg og svin;

i bestemmelserne i Rådets direktiv 97/12/EF indgik der et særligt krav om yderligere ajourføring af kriterierne for bestemmelse af dyrepopulationers sundhedsstatus både på bedriftsplan, regionalt plan og medlemsstatsplan med hensyn til kvægtuberkulose, kvægbrucellose og enzootisk kvægleukose; der bør træffes beslutning om ajourføringen af disse kriterier, der bygger på et forslag forelagt for Rådet inden juli 1997, inden den 1. januar 1998;

i Rådets gennemgang af diagnosticeringsprocedurer af betydning for gennemførelsen af effektive overvågningsprogrammer for kvægtuberkulose, kvægbrucellose og enzootisk kvægleukose indgik der også en grundig undersøgelse af laboratoriernes undersøgelsesmetoder, hvilket gav anledning til langvarige drøftelser;

de ændringer, der er nødvendige, for at kunne ajourføre overvågningsprogrammerne, kan ikke gennemføres i marken med kort varsel;

i denne situation er det nødvendigt at ændre Rådets direktiv 97/12/EF, navnlig for så vidt angår det tidsrum medlemsstaterne har til at transponere og indføre nye bestemmelser for sygdomsovervågning -

UDSTEDT FØLGENDE DIREKTIV:

Artikel 1

Artikel 1 Rådets direktiv 97/12/EF affattes således:

»Artikel 1

Fra den 1. juli 1998 erstattes artiklerne i direktiv 64/432/EØF og fra den 1. januar 1999 bilagene til samme direktiv med teksten i bilaget til nærværende direktiv.«

Artikel 2

1. Medlemsstaterne sætter de fornødne love og administrative bestemmelser i kraft for at efterkomme dette direktiv inden den 1. juli 1998. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 109 af 25.4.1997, s. 1.